Gemeenskap wil lodge begin ná grondeis slaagMin. Maite Nkoana-Mashabane. Foto: Facebook Die minister van landelike ontwikkeling en grondhervorming het grond teruggegee aan ŉ gemeenskap van Noordwes nadat die gemeenskap aangevoer het dit is jare gelede by hulle afgeneem. Die regerende ANC is van plan om Suid-Afrika se Grondwet te wysig sodat grond sonder vergoeding onteien kan word en die owerheid dus nie sal hoef te betaal vir grond wat by die eienaar afgeneem word om aan grondeisers gegee te word nie. Die teruggawe van die grond in Noordwes sal lei tot die stigting van die Bahurutshe Nietverdient-wildboerderyprojek in die Nietverdient-omgewing van die Ramotshere Moiloa-munisipaliteit, waarvan Zeerust die hoofdorp is. “Ek is verheug dat ek dié grond aan die Bahurutshe-gemeenskap kan oorhandig,” het min. Maite Nkoana-Mashabane gesê. “Die onteiening was vir hulle baie pynlik, maar vandag kan ons die terugbesorging van die grond vier.” Sy het gesê dit maak haar bly dat die gemeenskap reeds ŉ vennootskap met die vorige eienaar aangegaan het en dat hulle saamwerk om die gemeenskap op te lei. “Die beplande lodge op die grond het die potensiaal om ŉ groot toeristeaantreklikheid vir binnelandse sowel as buitelandse toeriste te word.” In die natuurreservaat word diere aangetref soos blouwildebeeste, gemsbokke, elande, sebras, kameelperde en koedoes. Voordat die grond aan boere toegeken is en die gemeenskap plaaswerkers geword het, het die Bahurutshe tussen die Ngotoane-, Madikwe- en Krokodilrivier in die huidige Noordwes-provinsie gewoon. Die Kommissie vir die Herstel van Grondregte het die grond namens die gemeenskap vir R455 miljoen gekoop. Altesaam 1 878 huishoudings kan by die transaksie baat vind.